Pa rig pleidooi ná dogter glo lewe neem weens boelieryAmy “Dolly” Everett (Foto: Facebook) Die pa van ŉ 14-jarige meisie van Australië wat haar eie lewe geneem nadat sy glo herhaaldelik aanlyn geboelie is, het vandeesweek ŉ roerende pleidooi aan boelies wêreldwyd gerig. Amy “Dolly” Everett, ŉ hoërskoolmeisie wat as kleuter bekend was as die gesig van die Australiese hoedvervaardiger Akubra, is volgens berigte Saterdag oorlede. Die familie wou tot in dié stadium nog nie meer inligting oor haar selfmoord bekend maak nie. Tick, Amy se pa, het ŉ verklaring aan die media uitgereik waarin die familie sê haar afsterwe laat ŉ groot leemte agter. Volgens hom was Dolly “konstant geteister en geboelie”. “Sy was die gaafste mensie met die mooiste siel. As ons deur Dolly se selfmoord ander mense kan help wat ook verlore is of seer het, sal haar lewe nie verniet gewees het nie. Ek weet dat sommige mense selfmoord as lafhartig beskou, maar ek waarborg daardie mense dat nie een van hulle die helfte van die innerlike krag het wat my klein engel gehad het nie. “Dolly het gedoen wat sy gedink het nodig is om die boosheid in hierdie wêreld te ontsnap. Sy sal egter nooit weet watter intense hartseer en leemte sy agterlaat nie,” het hy in ŉ verklaring op Facebook geskryf. Dolly het glo kort voor haar afsterwe ŉ prent geteken met die woorde: “Praat selfs al bewe jou stem.” Haar familie het gesê dié prent getuig van die “donker, angswekkende plek” waar sy in haar lewe was. Akubra het intussen ook reageer en Dolly se selfmoord as tragies bestempel. “Boeliery in enige vorm is onaanvaarbaar. Dit is ons verantwoordelikheid om op te staan wanneer ons sien dat iemand geboelie word – Dolly kon enigiemand se dogter, suster of vriendin gewees het.” Volgens die Australiese National Centre Against Bullying (NCAB) het aanlyn boeliegedrag die afgelope paar jaar skerp toegeneem. Volgens statistieke van dié organisasie word een in elke vyf kinders in Australië geboelie. Die Everett-gesin het intussen aangedui dat hulle beoog om ŉ trust te stig wat ingespan gaan word om boeliery hok te slaan. Bron: BBC Amy “Dolly” Everett as die gesig van die Australiese hoedvervaardiger Akubra (Foto: Facebook)